कैंसर हुआ तो जीने की जिद पाली, मंच संचालन ने बदली मेरी दुनिया
‘एक समय था जब मैं डिप्रेशन की वजह से जिंदगी से हार मान चुकी थी और खुद को खत्म कर लेना चाहती थी। मन में बच्चों का ख्याल आता तो लगता कि उन्हें तो परिवार वाले संभाल ही लेंगे। पति के जाने के बाद मैं
‘एक समय था जब मैं डिप्रेशन की वजह से जिंदगी से हार मान चुकी थी और खुद को खत्म कर लेना चाहती थी। मन में बच्चों का ख्याल आता तो लगता कि उन्हें तो परिवार वाले संभाल ही लेंगे। पति के जाने के बाद मैं अंदर से टूट चुकी थी। न किसी से बात करने का मन होता था, न कुछ करने का। मगर, समय के साथ हालात बदले, मैंने खुद को संभाला और आगे बढ़ने लगी। फिर भी किस्मत ने मुझे आजमाना नहीं छोड़ा।
एक एक्सिडेंट में बेटे को खो दिया। ये सदमा सहन कर भी नहीं पाई थी कि कुछ ही सालों बाद मुझे थर्ड स्टेज का ब्रेस्ट कैंसर डिटेक्ट हुआ। कैंसर के बारे में सुनकर मैं डर गई, एक बार फिर जीवन से हारने लगी थी। लेकिन अब मुझे बेटी की खुशियों के लिए जीना था। मैं उसका घर बसता देखना चाहती थी, उसकी खुशियों का हिस्सा बनना चाहती थी। बहुत रोई, ईश्वर को कोसा, उनसे सवाल किए कि क्या सारे दुख मेरे ही हिस्से लिखे हैं।
मैंने एक बार फिर मन को मजबूत किया। परेशानियों से लड़ने का पुराना तजुर्बा था इसलिए इस बार सहज होने में कम समय लगा। मेरी किस्मत जिद्दी है तो मैं भी कम जिद्दी नहीं हूं, बीमारी से लड़ते हुए न तो काम छोड़ा और न जीने की उम्मीद।’
ये कहना है डॉ. ज्योति जोशी का, जो राजस्थान की जानी मानी सफल ‘स्टेज एंकर' हैं। कैंसर से खुद जंग जीतने के बाद अब वह कैंसर पेशेंट्स को जीवन की तरफ लौटना सीखाती हैं, उन्हें उम्मीद दिलाती हैं कि उनकी तरह वे भी कैंसर को हराकर जिंदगी की जंग जरूर जीतेंगे।
आज दैनिक भास्कर की 'ये मैं हूं' सीरीज में जानिए डॉ. ज्योति जोशी के जीवन के संघर्ष की कहानी।
बेटी के जन्म के एक महीने बाद पति को खोया
डॉ. ज्योति जोशी बताती हैं-मेरा जन्म मध्यप्रदेश के रीवा में हुआ है। पिता सरकारी कॉलेज में प्रोफेसर थे, इसलिए राज्य के दूसरे शहरों में भी रहने का मौका मिला। पढ़ाई-लिखाई में शुरुआत से ही होशियार थी। उस जमाने में भी पिताजी ने खूब पढ़ाया, आगे बढ़ने का पूरा मौका दिया। एमएससी करने के बाद शादी तय हो गई और पति के साथ मैं कुछ सालों तक बेंगलुरु में रही। इस दौरान बेटा हुआ और फिर चार साल बाद बेटी। बेटी एक महीने ही हुआ था कि एक एक्सिडेंट ने मेरी हंसती-खेलती जिंदगी तबाह कर दी।
पति का साथ छूटा तो लगा जी कर क्या करूंगी
पति का साथ छूटा तो मैं डिप्रेशन में चली गई। लगा कि ऐसी जिंदगी जी कर क्या करूंगी। पति साइंटिस्ट थे इसलिए उनकी जगह पर हिंदी अधिकारी की नौकरी मिल रही थी, लेकिन मैं खुद पढ़ी-लिखी थी और अपने बलबूते कुछ करना चाहती थी, इसलिए वो नौकरी नहीं ली। परिवार का सपोर्ट मिला, खासकर मेरी छोटी बहन का। इस दौरान शिक्षक सम्मान समारोह को होस्ट करने का मौका मिला। जिसने मेरा कॉन्फिडेंस बढ़ाया।
एक शो ने बदली जिंदगी
शिक्षक सम्मान समारोह का मौका मैं हाथ से जाने नहीं देना चाहती थी। मैंने बहुत मेहनत की और जब मैंने इसका संचालन किया तो लोगों ने मेरी बहुत तारीफ की, बहुत प्रोत्साहन मिला। ये वो समय था, जिसके बाद से मैंने कभी पीछे मुड़कर नहीं देखा।
एक के बाद राजस्थान सरकार के अंतर्गत होने वाले कई समारोहों का संचालन किया। धीरे-धीरे मेरा काम इतना पसंद किया जाने लगा कि राज्य स्तरीय स्वाधीनता दिवस, गणतंत्र दिवस जैसे समारोहों का संचालन करने लगी। इसके साथ ही मैं बायोलॉजी लेक्चरर के तौर पर कॉलेज में पढ़ा रही थी, क्योंकि मैं राजस्थान सरकार के इतने बड़े समारोह का संचालन किया करती थी तो उनकी तरफ से ही मुझे लैंग्वेज एंड लाइब्रेरी डिपार्टमेंट में नौकरी का ऑफर आया, जहां मैंने ज्वॉइन कर लिया।
खबर में आगे बढ़ने से पहले इस पोल में अपनी राय दें
जिंदगी पटरी पर आई ही थी कि रोड एक्सिडेंट में बेटे को खोया
धीरे-धीरे मैं अपने करियर में बहुत अच्छा करने लगी। मैंने पूर्व राष्ट्रपति ए.पी.जे अब्दुल कलाम के 4 से 5 प्रोग्राम का संचालन किया। मैंने राष्ट्रपति भवन में कई प्रोग्राम होस्ट किए। सबकुछ बहुत अच्छा चल रहा था, बेटी मेरे पास रहती थी और बेटा बहन के पास। अचानक 2007 में एक रोड एक्सिडेंट में मैंने अपने 16 साल के बेटे को खो दिया। इस सदमे से बाहर आने में मुझे और मेरे परिवार को दो से तीन साल लगे। मैं अंदर से बहुत टूट गई थी, लेकिन इस बार परिवार के लोगों को सहारे की जरूरत थी, मैंने अपनी हिम्मत बनाए रखी और काम करना नहीं छोड़ा।
कैंसर डिटेक्ट हुआ तो डर गई, लगा कि कई जिम्मेदारियां पूरी करनी हैं
इस बार जीवन के प्रति मेरा नजरिया बदल चुका था, मैं समझ गई थी कि कोई आया है तो जाएगा भी, बस फर्क है कि कोई जल्दी चला जाता तो कोई देर से। 2010 में मैंने दिल्ली के कॉमनवेल्थ गेम्स के कल्चरल इवेंट को होस्ट किया। ये मेरे जीवन का बड़ा इवेंट था।
जीवन में इतना कुछ हो चुका था कि नहीं लगा कि इससे भी बड़ा कुछ हो सकता है, लेकिन एक बार फिर किस्मत ने मुझे मात दे दी। 2015 में मुझे थर्ड स्टेज ब्रेस्ट कैंसर डिटेक्ट हुआ। जब मेरी रिपोर्ट्स आईं और इस बारे में पता चला तो मुझे धक्का लगा। ऐसा लगा अब तक तो मैंने किसी तरह खुद को संभाल लिया था।
लेकिन अब मुझे लग रहा था कि इस बीमारी के कारण मेरी बेटी और मेरे परिवार की जिंदगी भी खराब हो जाएगी। शुरुआत में इस बीमारी से लड़ना मेरे लिए इतना आसान नहीं था। मैं डरी हुई थी और मन में कई तरह के ख्याल आ रहे थे। अभी तो कई जिम्मेदारियां हैं, जो पूरी करनी हैं। मुझे लगने लगा था कि डॉक्टर ने थर्ड स्टेज बताया है तो शायद इलाज भी मुश्किल होगा।
विग पहनकर किया शो होस्ट, सोचा अभी नहीं तो कभी नहीं 
कैंसर का इलाज शुरू हुआ। मुंबई के 'ब्रिच कैंडी' हॉस्पिटल में मेरी सर्जरी हुई। कीमोथेरेपी शुरू हुई, इसके दर्द को झेलने के लिए मैंने अपना ध्यान भटकाना शुरू किया। इस दौरान मैंने कई कविताएं लिखीं, जब मैं ठीक हुई तो उसके बाद मेरी कविताओं की एक किताब छपी।
एक वक्त वो भी था जब कई बार लगता कि मौत से मिलकर वापस लौटी हूं। किसी भी महिला के लिए उसके बाल उसकी पर्सनैलिटी का अहम हिस्सा होते हैं। मेरे पास होस्टिंग के कई ऑफर मिले, लेकिन कर पाऊंगी, इसका भरोसा नहीं था। फिर मैंने सोचा कि अभी नहीं कर पाऊंगी तो शायद कभी नहीं कर पाऊंगी। इसलिए इतनी सीरियस कंडीशन में भी कीमोथैरिपी के 4 दिन बाद ही मैंने विग पहना, खुद को सजाया और पूरे कॉन्फिडेंस के साथ शो होस्ट किया।
स्ट्रेस दूर करने के लिए की गार्डनिंग, घर के मेंबर की तरह पौधों से करती बात
इस बीमारी को झेलते हुए मुझे अहसास हुआ कि ये मुझ से ज्यादा मेरी हिम्मत ही है, जिसके बल पर मैं कीमोथैरिपी की प्रक्रिया को झेलने में कामयाब हो पा रही हूं। अपने स्ट्रेस और परेशानियों को दूर करने के लिए मैंने गार्डनिंग की। हर रोज अपने पौधों का ध्यान रखती, उनसे बाते करती। ऐसा करके मैंने अपने घर के गार्डन में तकरीबन 1000 पौधे लगाए। आखिरकार मुझे कैंसर जैसी गंभीर बीमारी से छुटकारा मिला और एक बार फिर मैं नॉर्मल लाइफ जीने लगी।
कोरोना में अपने शौक को दिया समय, कैंसर पेशेंट्स को जीने की उम्मीद देती हूं
बीमारी के बाद मैं अपनी जिंदगी को और खुलकर और जिंदादिली के साथ जीने लगी। कोरोना के समय में भी मैं अपने पुराने शौक डांस को समय दिया और इसके वीडियो सोशल मीडिया पर डालती रही। आप कह सकते हैं कि अब मैं एक ‘स्टेज एंकर’ के साथ-साथ मोटिवेशनल स्पीकर भी हूं। कई संस्थाएं इवेंट्स में मुझे स्पीकर के तौर पर बुलाती हैं।
मेरे डॉक्टर्स भी कैंसर से जूझ रहे लोगों का प्रोत्साहित करने के लिए मुझे बुलाते हैं। कई बार तो मैं कॉल पर भी लोगों से बात करती हूं और उन्हें बताती हूं कि जब मैं ठीक हो सकती हूं तो आप क्यों नहीं। मैं आज काउंसलर के तौर पर संस्थाओं से जुड़ी हूं। ये सब इसलिए क्योंकि मुझे खुशी है कि मेरी कहानी सुनकर किसी कैंसर पेशेट्स की आंखों में जीवन की उम्मीद जगती है।